Taxi's moet 'herbesin oor wetteloosheid' – Mbalula | Maroela Media
'n Taxi-staanplek in Durban word afgespuit. (Foto: Bongani Mbatha/AP)
Die minister van vervoer, Fikile Mbalula, het 'n beroep op taxi's gedoen om hul besluit om taxi's heeltemal vol passasiers te laai, te heroorweeg.
Dit nadat die Suid-Afrikaanse taxi-vereniging Santaco Sondag gesê het taxibestuurders gaan van Maandag weer 100% van hul vervoerkapasiteit benut. Die vereniging het ook taxibestuurders wat passasiers oor lang afstande vervoer, aangesê om dié bedrywighede te hervat sonder die nodige permitte.
"Ek doen 'n beroep op die leierskap van die bedryf om te besin oor die aanhitsing tot wetteloosheid wat op 'n botsing tussen hul bestuurders en passasiers en wetstoepassingsowerhede gaan afstuur," het Mbalula gesê.
"Ons het ons steun gegee vir 'n hersiening van die laaikapasiteit tot 100%, maar tot die huidige bepalings hersien word, is die wettige kapasiteit 70% en kan dit deur wetstoepassers afgedwing word."
Vlak 3 van die afsonderingsregulasies bepaal dat taxibestuurders tans tot 70% van die voertuie se kapasiteit beperk word.
Volgens Mbalula is die regering verbind tot verdere besprekings met die bedryf, maar dat enige ontevredenheid binne die wettige raamwerk te kenne gegee moet word. "Ons veroordeel enige oproep wat taxioperateurs aanmoedig om die wet te oortree en wetteloosheid te bevorder ten sterkste."
Nadat Mbalula aanvanklik verlede week met die ontevrede taxibedryf vergader het, kon 'n vergadering oor hul griewe weens "onvoorsiene omstandighede" Donderdag nie voortgaan nie.
'n Polisiebeampte gaan 'n motoris in Kaapstad se besonderhede na. (Foto: Nardus Engelbrecht/AP)
"Dit is ongelukkig en betreurenswaardig dat die leiers van die taxibedryf gekies het om die wet te oortree, taxi's vol passasiers te laai en interprovinsiale bedrywighede sonder die nodige permitte te hervat, eerder as om te wag vir 'n besluit oor die kwessies wat hulle geopper het."
Volgens Mbalula het die regering 'n verantwoordelikheid om te verseker alle maatreëls is ingestel om die verspreiding van Covid-19 te verminder, menselewens te red en 'n onbeheerste verspreiding van die virus te voorkom.
Hy het gesê 'n besluit oor die laaikapasiteit van taxi's en interprovinsiale reise moet dus gesamentlik geneem word.
Philip Taaibosch, Santaco se president, hou egter voet by stuk taxi's op langafstandroetes gaan hul bedrywighede sonder permitte hervat.
Hy het ook gewaarsku as enige taxi deur wetstoepassers voorgekeer en geskut word, alle taxi's landwyd gaan stilhou net waar hulle is totdat die taxi wat geskut is, vrygestel word.
Taaibosch het gesê taxibestuurders sal steeds die nodige veiligheidsmaatreëls soos die dra van maskers en die ontsmetting van taxi's toepas om die veiligheid van pendelaars te verseker.
Maroela Media het vroeër berig Mbalula het voorheen aangekondig dat 'n reddingspakket van R1,3 miljard vir die taxibedryf bewillig is. Dit is verreweg een van die grootste hulppakkette aan enige Suid-Afrikaanse bedryf om die uitwerking van die Covid-19-pandemie en gevolglike afsonderingstydperk te verlig.
Santaco het egter gesê die hulppakket is onvoldoende. Duisende pendelaars is verlede Maandag gestrand gelaat nadat taxibestuurders oor die pakket gestaak het.
Verbruikers gaan boet vir Nersa-foute oor kragtariewe
Ons rokers moet maak soos die taxis die regering dink hulle kan maak soos hulle wil. Ons moet standpunt in neem en se genoeg is nou genoeg.
Mbalula is onbevoeg. Dáár lê die oorsprong van die probleem. Vergadering op vergadering word uitgestel. Mens sou dink dié saak is prioriteit vir hom. Groot praat maar weinig wol, soos gewoonlik.
Die taxis kom mos al jare weg met al hul onwettighede terwyl die regering anderpad kyk so hul gaan hulle nie nou aan die minister steur nie. Ek sal graag wil sien of die regering gaan probeer om hierdie monster te keer wat hy self geskep het.
Die taxi's volg in elk geval net hulle eie kop en maak soos hulle wil. Hier kom groot drama.
Maar hulle was nog ALTYD toegelaat om wetteloos te wees en te maak wat hulle wil wat is julle nou so ontsteld ou Fikile? Hulle het nog nooit iets vir die wet of die mense wat in die taxi's ry se lewens gevoel nie. Hopenlik het die passasiers meer verstand en weier om 'n taxi 100% vol te maak.